James Rodríguez

James David Rodríguez Rubio (gebore 12 Julie 1991) is ’n Colombiaanse professionele sokkerspeler wat as ’n aanvallende middelvelder of vleuel speel en kaptein van die Colombiaanse nasionale span is. Hy word algemeen beskou as een van die beste Colombiaanse spelers van alle tye en word geprys vir sy tegniek, spelvisie en spelmaker-vermoëns.

Nadat hy sy loopbaan by Envigado begin het en daarna na die Argentynse klub Banfield verhuis het, het Rodríguez in Europa bekendheid verwerf tydens sy tyd by Porto, waar hy oor drie jaar verskeie trofeë en individuele toekennings gewen het. In 2014 het hy van AS Monaco na Real Madrid verhuis vir ’n oordragfooi van £63 miljoen, wat hom die duurste Colombiaanse sokkerspeler destyds gemaak het en een van die duurste spelers van sy tyd. In sy debuutseisoen is hy in die La Liga-span van die Seisoen opgeneem en het hy die La Liga-toekenning vir Beste Middelvelder gewen. In 2017 het hy by die Duitse klub Bayern München aangesluit op ’n tweejaarlange uitleen-ooreenkoms. In die somer van 2020 het hy op ’n gratis oordrag by die Premier League-klub Everton aangesluit, waar hy een seisoen gebly het voordat hy in 2021 en 2022 onderskeidelik by Katar se Al-Rayyan en Griekeland se Olympiacos aangesluit het. In 2023, 13 jaar nadat hy Suid-Amerika verlaat het, het hy na die vasteland teruggekeer deur by die Brasiliaanse klub São Paulo aan te sluit. ’n Maand ná sy vertrek uit São Paulo in Julie 2024 het Rodríguez kortliks na Europa teruggekeer met Rayo Vallecano voordat hy hom in 2025 by die Meksikaanse klub León aangesluit het.

Rodríguez het sy internasionale loopbaan by die Colombiaanse o/20-span begin, waarmee hy die Toulon Tournament in 2011 gewen het. Hy was daarna kaptein van die o/20-span tydens die FIFA Onder-20 Wêreldbeker. Weens sy vertonings in dié toernooi is hy reeds teen die ouderdom van 20 gereeld vir die senior span opgeroep. Hy het aan die FIFA Wêreldbeker in 2014 en 2018 deelgeneem, waar hy in 2014 die Goue Skoen gewen het en in die toernooi se All Star-span opgeneem is. Hy het ook sy land by die Copa América in 2015,  2016, 2019 en 2024 verteenwoordig. In 2016 het hy ’n derdeplek-medalje gewen, en in 2024 het hy die eindstryd gehaal, waar hy die Goue Bal as die toernooi se beste speler ontvang het.

 Verwysings 

Kategorie:Colombiaanse sokkerspelers
Kategorie:Geboortes in 1991
Kategorie:Lewende mense